তিলোত্তমার ঘটনার সাজা ঘোষণার দিন নাবালিকাকে ধর্ষণ, খুনের অভিযোগ

দক্ষিণ ২৪ পরগনা: আর জি করে তরুণী ডাক্তারকে খুন ও ধর্ষণ কাণ্ডে সোমবারই সিভিক ভলান্টিয়ার সঞ্জয় রায়কে আমৃত্যু কারাদণ্ড দিয়েছে আদালত। এদিনই এক নাবালিকাকে (Minor) ধর্ষণ করে খুনের অভিযোগ উঠল। সোমবার বিকেলে নাবালিকার (Minor Girl) বিবস্ত্র দেহ উদ্ধারকে কেন্দ্র করে চাঞ্চল্য ছড়াল। ঘটনাটি ঘটেছে দক্ষিণ ২৪ পরগনা জেলার বাসন্তী থানার (Basanti PS) উত্তর চুনাখালি গ্রামে। অষ্টম শ্রেণীর ওই ছাত্রী ১২ দিন ধরে নিখোঁজ ছিল। বাসন্তী থানায় অভিযোগ জানিয়েছিলেন পরিবারের সদস্যরা। এদিন বিকেলে উদ্ধার হয় তার দেহ।

পরিবারের অভিযোগ, নিখোঁজ হওয়ার দিন স্থানীয় এক যুবক বাড়ি থেকে ডেকে নিয়ে গিয়েছিল তাকে। তারপর থেকেই নিখোঁজ ছিল সে। পরিবারের দাবি, ধর্ষণ করে খুন করা হয়েছে ওই নাবালিকাকে। স্থানীয় কয়েকজন যুবকই এই ঘটনার সঙ্গে যুক্ত বলে দাবি পরিবারের। পুলিশকে ঘিরে বিক্ষোভ গ্রামবাসীদের। দেহ আটকে রেখেছেন তাঁরা। মাঠের মধ্যে দেহ পুঁতে দেওয়া হয়েছিল বলে দাবি স্থানীয়দের।